La Bibia piemontèisa/Testament Vej/Cronache/1Cronache 23


1 Crònache

23

Ij dover ëd ij Levita 

Ant ij dì ‘d soa vejëssa, David a l’ha nominà Sò fieul Salomon rè d’Israel. A l’ha donca convocà ij cap d’Israel ansema ai sacerdòt e ai Levita. A son contasse tùit i levita ch’a l’avìo trant agn an sù, e sò nùmer a l’é rivà a 38.000. Peui David a l’ha dit: "Ëd costi-sì a saran sernù 24.000 për l'atività dël Templi ëd Nosgnor. D’àutri 6.000 a serviran da ufissiaj e giùdes 4.000 a serviran da guardian, e 4.000 a laudran Nosgnor con jë strument musicaj ch’i l’hai fàit”. Peui David a l'ha dividùje an ëstrop, corispondent ai tre dissendent ëd Levi: Gerson, Cheat e Merarì.

Ij Ghersonita 

J’unità dla famija gersonita a son ëstàite definìe da soe linee ‘d dissendensa da Ladan e Simì, ij fieuj ëd Gerson. Tre dij dissendent ëd Ladan a j’ero Iechiel (ël cap famija), Setam e Gioel. Costi-sì a j’ero ij cap ëd la famija ‘d Ladan.

Tre dij dissendent ëd Ladan a j’ero Selomit, Casiel e Aran. Quatr dj’àutri dissendent ëd Simì a j’ero Iacat, Zisa, Ieus e Berià. Iacat a l'era 'l cap ëd famija, Zisa lë scond; Ieus e Berià a a l’ero contà coma na famija ùnica përchè a l’avìo avù pa vàire fieuj.

Ij Cheatita 

Cheat a l'avia avù quat fieuj: Amram, Isar, Ebron e Usiel.

Ij fieuj d'Amram a son ëstait Aron e Mosé. Aron e ij sò dissendent a son ëstait sernù për semper al ministeri ant ël leu pì Sant, për brusé d'ancens ant ël Templi, për ël servissi a Nosgnor e për benedì la gent ant ël nòm dël Signor fin-a a la fin dij temp.

Për lòn ch’a riguarda Mosè, ij sò fieuj a son ëstàit inserì ant la tribù ‘d Levi. Ij fieuj ëd Mosè a j’ero Ghersòm e Elieser. Ij dissendent ëd Ghersòm a includìo Sebuel, ël cap famija. Elieser a l’avìa mach un fieul, Recabià. Recabià a l’ha avù na dissendensa bondosa. 

Ij dissendent d’Isar a comprendìo Chelòmit, ël cap famija.

Ij dissendent d’Ebron a comprendìo Ierià (ël cap famija), Amarià (lë scond), Jacasiel (ël ters), e Jecameam (ël quart).

Ij dissendent ëd Usiel a comprendìo: Micà (ël cap famija) e Isià (lë scond).

Ij Merarita 

Ij dissendent ëd Merari a comprendìo Maclì e Mossì.

Ij fieuj 'd Maclì a j’ero: Eleasar e Chis. Eleasar a l'é mòrt sensa fieuj; tant a l'avia mach ëd fije che a son mariasse con ij cusin ëd lor: ij fieuj 'd Chis.

Tre dij dissendent ëd Mossì a l’ero: Malì, Eder e Gerimòt.

Costi-sì a son ij dissendent ëd Levi conform ai sò clan, ij cap ëd lignagi, registrà con soen për nòm. Minca un ëd lor a l’avìa da avèj vint agn an sù për qualifichesse për ël servissi ant la ca ‘d Nosgnor. David, an efet, a l'avia dit: "Nosgnor, Dé d'Israel, a l'ha conceduje arlas a soa gent e a l'ha stabilì soa abitassion a Gerusalem për sèmper. Dcò ij levita a l'avran pa pì da tramudé 'l Tabernàcol, nì j'asi për sò servissi”. A l'era stait conform a le deriere dësposission ëd David, tùit ij levita da vint ani an su, a l’ero stàit registrà për ël servissi.

L’euvra dij levita a l’era ‘d giuté ij sacerdòt, ij dissendent d’Aron, damentre ch’a servìo ant la ca dël Signor. Lor a guernavo ‘dcò le cort, le stansie, la purëssa ritual ëd tuti j'asi sacrà, e a pijavo part al servissi religios ant ël Templi 'd Dé. Lor a l’avìo da pijesse soen dël pan sacrà ch’a l’era butà an sla tàula, ëd la farin-a soasìa për l’oferta dël gran, le fogasse sensa alvà, lòn che a j'era da barghisé an sla grija, la ròba da fricassé e tute le mzure cite e gròsse. Minca na matin e tute le seire a dovio fé assistensa al Templi, për rendje grassie a Nosgnor e laudelo. A prëstavo assistensa con j’olocàust ch’a l’ero smonù al Signor ant ij Sabat, ant le celebrassion ëd la lun-a neuva, ant le fëste comandà. Ël nùmer ëstabilì dij levita a servìa a la presensa dël Signor an minca temp, ëscond le procedure ch’a l’ero stàite dàite a lor.

Parèj, sota la supervision dij sacerdòt, ij levita a l’avìo da guerné ‘l Tabernacol e ‘l Templi e compì con fidelità tùit ij dover ëd sò servissi ant la ca ‘d Nosgnor.

Nòte 

Bibia
Testament Vej
Cronache